## Rješenje kojim se Gradu Pakracu odobrava objavljivanje ponude za preuzimanje javnog dioničkog društva D. I. Papuk d.d. iz Pakraca

### NN 45/2006 (24.4.2006.), Rješenje kojim se Gradu Pakracu odobrava objavljivanje ponude za preuzimanje javnog dioničkog društva D. I. Papuk d.d. iz Pakraca

# HRVATSKA AGENCIJA ZA NADZOR FINANCIJSKIH USLUGA

**1123**

Sukladno odredbi članka 13. stavka 2. Zakona o preuzimanju dioničkih društava
(»Narodne novine« br. 84/02, 87/02 i 120/02) u svezi s odredbama čl. 15. st. 1.
toč. 4. al. 1., čl. 8. st. 1. i čl. 19. st. 1. Zakona o Hrvatskoj agenciji za
nadzor financijskih usluga (»Narodne novine« br. 140/05), u skraćenom upravnom
postupku pokrenutom povodom Zahtjeva Grada Pakraca, Trg bana J. Jelačića 18,
Pakrac, za odobrenje objavljivanja ponude za preuzimanje društva D. I. Papuk
d.d., Pakrac, Radničko naselje 6, Uprava Hrvatske agencije za nadzor
financijskih usluga, na sjednici održanoj 13. travnja 2006. godine, donijela je

## RJEŠENJE

1. Gradu Pakracu odobrava se objavljivanje ponude za preuzimanje javnog
dioničkog društva D. I. Papuk d.d., Pakrac, Radničko naselje 6.
2. Ovo Rješenje objavit će se u »Narodnim novinama«.

```
Obrazloženje
```

I) Grad Pakrac (dalje u tekstu: Ponuditelj) podnio je Hrvatskoj agenciji za
nadzor financijskih usluga (dalje u tekstu: Agencija), Zahtjev za odobrenje
objavljivanja ponude za preuzimanje javnog dioničkog društva D. I. Papuk d.d.,
Pakrac, Radničko naselje 6 (dalje u tekstu: Izdavatelj), ponudu i isprave iz čl.
12. st. 2. t. 1., 2. i 3. Zakona o preuzimanju dioničkih društava (dalje u
tekstu: Zakon).
II) Izdavatelj je javno dioničko društvo, sukladno odredbi članka 14. Pravilnika
o sadržaju i obliku financijskih i poslovnih izvješća javnih dioničkih društava
(»Narodne novine« broj 118/03), u svezi s odredbama članka 114. stavaka 1. i 5.
Zakona o tržištu vrijednosnih papira (»Narodne novine« broj 84/02).
Agencija je izvršila uvid u podatke iz sudskog registra na Internetu te utvrdila
da temeljni kapital Izdavatelja iznosi 60.061500,00 kn, i da je isti podijeljen
na 200.205 redovnih dionica, nominalne vrijednosti od 300,00 kuna svaka.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu listopadu, studenome i prosincu 2005. godine,
imao više od 100 dioničara.
III) Ponuditelj je u obvezu objavljivanja ponude za preuzimanje, sukladno
odredbi članka 4. stavka 1. Zakona, došao 9. studenoga 2005. godine, kad je
sklapanjem »Ugovora o prijenosu dionica bez naknade« stekao 14.264 dionica ili
7,12% od HZZO-a, i time prešao prag od 25% od ukupnog broja glasova koje daju
dionice s pravom glasa Izdavatelja, budući da je prije toga stekao kako slijedi:
– dana 10. listopada 2005. godine stječe 16.526 dionica ili 8,25% glasova od
HZMO-a;
– dana 11. listopada 2005. godine stječe 2.887 dionica ili 1,44% glasova od
Hrvatskih šuma d.o.o.;
– dana 20. listopada 2005. godine stječe 29.839 dionica ili 14,9% glasova od DAB-a;
dakle, ukupno 49.249 dionica s pravom glasa ili 24,59% od ukupnog broja glasova
koje daju dionice s pravom glasa.
IV) Cijena po kojoj Ponuditelj nudi otkup dionica u ponudi za preuzimanje iznosi
0,01 kuna po dionici. Za navedenu cijenu, Agencija je utvrdila da je ista u
skladu s odredbama Zakona o preuzimanju dioničkih društava, jer je Izdavatelj
stjecao dionice bez naknade, temeljem više ugovora, sklopljenih sukladno Odluci
Vlade RH o financ. i vlasničkoj konsolidaciji Izdavatelja od 4. kolovoza 2004.
Prema očitovanju Zagrebačke burze, u zadnja tri mjeseca prije dana nastanka
obveze objavljivanja ponude za preuzimanje, nije bilo transakcija dionicama
Izdavatelja, dok, prema očitovanju Varaždinske burze, dionice Izdavatelja ne
kotiraju na Varaždinskoj burzi.
V) Ponuditelj ima 81.969 redovnih dionica Izdavatelja. Temeljni kapital
Izdavatelja sastoji se od 200.205 redovnih dionica, a Izdavatelj ne drži
vlastite dionice. Ponuda se odnosi na preostalih 118.236 dionica. Cijena po
dionici je 0,01 kn. Prema tome, Ponuditelj je, u skladu s odredbom članka 9.
stavka 1. Zakona o preuzimanju dioničkih društava, osigurao iznos od 1.182,36
kn, tako što je s PBZ d.d., Zagreb, sklopio Ugovor o otvaranju računa za posebne
namjene na koji je uplatio 1.182,36 kn.
VI) Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 2. točke 24.
Pravilnika o vrsti i visini administrativnih pristojbi i naknada (»Narodne
novine« broj 115/02 i 43/03).
VII) Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u t. 1. izrjeke.
VIII) Temeljem odredbe članka 8. stavka 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja, temeljem odredbe čl. 19. st. 2. Zakona o Hrvatskoj
agenciji za nadzor financijskih usluga, žalba nije dopuštena, ali se može
pokrenuti upravni spor podnošenjem tužbe Upravnom sudu Republike Hrvatske u roku
od 30 dana od dana primitka ovog Rješenja.

Klasa: UP/I-450-08/06-10/10
Urbroj: 326-101/06-11
Zagreb, 13. travnja 2006.

Predsjednik Uprave
**Ante Samodol,** v. r.

Rješenje, NN 45/2006-1123
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)